Путовање кроз мој град

Претпостављам да осим мене, има још пуно људи који воле и цене град у којем живе.

Телеп је део града у којем идем у школу,имам другаре, идем на енглески и живим тамо. Колико год он изгледао сиромашно и досадно има све,баш све за идеалну забаву, живот и провод. Позориште и библиотека у које идем сваке недеље су одлични. У близини се налази и Рибарско острво. То је једно од места у Новом Саду,на којем се стварно можеш опустити . Обожавам да моја породица и ја идемо тамо у шетњу. Штранд и Кеј су прелепа шеталишта поред Дунава, идеални су за играње лоптом и разне друге спортове. Тамо се увек одржавају фестивали као што је „Зов равнице“ и многи други. Шетњом на Варадинском мосту долазимо до Петроварадина и његове тврђаве која нам нуди предиван поглед на цео град. Наравно тамо се налази и сат, симбол Новог Сада из доба турске власти. Дунавски парк је најлепши и највећи парк у мом граду. Језеро и лабудови му дају још веће чари. Прелазећи пут стижемо и до Дунавске улице, у којој можемо видети старе и лепе зграде. Када прођемо ту улицу ево нас, стигли смо тачно у центар нашег града у Змај Јовину улицу. Ту се налази катедрала , споменик Светозара Милетића и нашег старог песника Јована Јовановића Змаја и сваке године се у његову част тамо одржава дечија манифестација „Змајеве дечије игре„. Долазимо и до великог „Српског народног позоришта„ у којем се одигравају разне представе и у које обожавам да идем. Имала сам и велику част да наступам у њему. Из центра старом Железничком улицом стижемо до Спенса. То је спортско-рекреативни центар у којем се играју разни турнири. Ја тамо тренирам пливање и идем на клизање и због тога га и волим. И за крај ево нас у тржном центру „Биг“. Тамо нас очекује најбоља куповина и наравно забава.

Надам се да ће свако ко прочита овај састав, а још није заволео Нови Сад , почети да га воли.

Мартина Сурла V5